Offentliggørelse af en ansøgning om godkendelse af en væsentlig ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 170/07)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest to måneder efter datoen for offentliggørelsen af denne meddelelse

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring i overensstemmelse med artikel 53, stk. 2, første afsnit, i forordning (EU) nr. 1151/2012

»PECORINO SICILIANO«

EU nr.: PDO-IT-0019-AM01 — 4.6.2018

BOB (X) BGB ( )

1. Ansøgende sammenslutning og legitim interesse

Nuovo Consorzio di Tutela del Pecorino Siciliano (Ny forening for beskyttelse af Pecorino Siciliano)

Hovedkontor: Via dell'Amicizia, 26, Poggioreale (TP) ITALIEN

Email: contatti@consorziopecorinosiciliano.it

Certificeret email: pecorinosicilianodop@pec.it

Nuovo Consorzio di Tutela del Pecorino Siciliano består af »Pecorino Siciliano«-producenter og er godkendt til at indgive en ansøgning om ændring i henhold til artikel 13, stk. 1, i dekret nr. 12511 af 14. oktober 2013 fra ministeriet for landbrugs-, fødevare- og skovbrugspolitik.

2. Medlemsstat eller Tredjeland

Italien

3. Afsnit i varespecifikationen, som berøres af ændringen

☐ Produktets betegnelse

☒ Beskrivelse af produktet

☐ Geografisk område

☐ Bevis for oprindelse

☒ Produktionsmetode

☐ Tilknytning

☒ Mærkning

☒ Andet: Følgende afsnit er ikke omfattet af den eksisterende specifikation: bevis for oprindelse, tilknytning til det geografiske område, kontrol.

4. Type ændring

☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB.

☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

Det bemærkes, at ændringen af varespecifikationen for den beskyttede oprindelsesbetegnelse »Pecorino Siciliano« først og fremmest tager sigte på at konsolidere specifikationen i et enkelt dokument.

»Pecorino Siciliano« blev registreret som beskyttet oprindelsesbetegnelse i forordning (EF) nr. 1107/96 af 26. juni 1996 i overensstemmelse med artikel 17 i forordning (EØF) nr. 2081/92. Registreringen blev opnået på basis af følgende dokumenter: præsidentielt dekret (»Decreto del Presidente della Repubblica«) nr. 1269 af 30. oktober 1955 om anerkendelse af oprindelsesbetegnelser i Italien, et 19 sider langt dokument med titlen »Pecorino Siciliano D.O.P.« samt sammendraget.

Beskrivelse af produktet

Varianterne »Tuma« og »Primo sale«, som blev markedsført henholdsvis umiddelbart efter produktionen og efter ca. 10 dage, opfylder ikke længere markedets behov, eftersom forbrugerne de senere år har efterspurgt et produkt med et minimum af modning. Derfor indføres denne ændring for at fastlægge en minimumsmodningsperiode på 20 dage, fjerne de to førnævnte varianter og indføre varianten »Fresco«.

Dette er nødvendigt for at lade »Pecorino Siciliano« opbygge de egenskaber, der adskiller den fra andre typer fåreoste fremstillet af pasteuriseret mælk. Minimumslagringsperioden er nødvendig for, at de naturlige mælkesyrebakterier og deres enzymer, de mikroorganismer, der forekommer i råmælk og trækar til koagulering ved hjælp af løbe, kan udføre deres funktion.

Foruden tilføjelsen af »Fresco«-varianten omdøbes »Secondo sale«-varianten til »Semistagionato« for at benytte terminologi, som er lettere for forbrugerne at forstå, og for at skelne mellem produkterne efter modningsperiode.

De forskellige produktvarianters egenskaber specificeres og beskrives mere udførligt med angivelse af parametre for modning og lagring, form, mål, vægt, skorpens og ostemassens egenskaber, organoleptiske egenskaber og fedtindhold.

Kantens højde og den maksimale vægt for hver ost er blevet ændret en smule. Kantens højde er ændret fra de nuværende 10-18 cm i den aktuelle specifikation til 10-25 cm. Vægten er ændret fra de nuværende 4-12 kg i den aktuelle specifikation til 3-14 kg.

Disse ændringer er foretaget som reaktion på anmodninger fra visse små ostefabrikanter, som har understreget behovet for større fleksibilitet til at kunne tilpasse osteproduktionen efter den mængde mælk, der er til rådighed.

Produktionsbegrænsningen i perioden juni-oktober er blevet ophævet.

Ophævelsen af begrænsningen er en reaktion på klare krav fra producenterne, som anmoder om ret til at fremstille »Pecorino Siciliano« BOB også om sommeren. Faktisk egner næsten alle fåreracer, der i dag holdes på Sicilien, sig til sæsonproduktion. Fåremælk produceres næsten året rundt på Sicilien, og produktionen topper om foråret for så at falde om sommeren. Adgangen til mælk om sommeren gør det muligt at producere »Pecorino Siciliano« også om sommeren, især varianterne »Fresco« og »Stagionato«, som er mest efterspurgt af forbrugerne om sommeren og frem for alt af turisterne, som ankommer til øen i massevis i søgen efter typiske sicilianske produkter.

Den tidligere ordlyd:

»I sin klassiske form har »Pecorino Siciliano« flad eller let konkav over- og underside og har mærker efter kurven; kanthøjden varierer fra 10 til 18 cm, vægten fra 4 til 12 kg, og der kan forekomme variationer i begge parametre afhængigt af produktionsteknikkerne. »Tuma«: bordost med sød smag på grund af det høje laktoseindhold, som endnu ikke har undergået fermentering. Den spises umiddelbart efter produktion. »Primo Sale«: bordost, letsaltet i kort tid med fint, tørt salt. Den spises efter op til ca. 10 dage efter produktionen. Den gradvise frigivelse af aminosyrer på grund af den indledende nedbrydning af kasein giver plads til mælkens oprindelige bestanddele, der giver den en behagelig smag. »Secondo Sale«: ensartet sød og aromatisk skære- og riveost, vækker minder om arterne fra dens oprindelsessted, saltet med tørt salt eller i saltlage. Den spises efter 45-90 dage efter produktionen. De frem for alt fine organoleptiske egenskaber opstår ved blandingen af aminosyrerne, produktet af den begyndende nedbrydning af lipiderne og mælkens oprindelige bestanddele. »Stagionato«: Dette er den klassiske »Pecorino Siciliano«, hvis egenskaber adskiller den fra andre modnede pecorinooste produceret i Italien. Den er fuldt modnet inden for 4-6 måneder efter produktionen. Riveost med en grynet struktur.«

er nu ændret til:

»Beskrivelse af produktet 2.1. Når »Pecorino Siciliano« BOB markedsføres, er den en cylindrisk ost med flad eller, når den er større, lidt konkav over- og underside. 2.2. Osten »Pecorino Siciliano« BOB markedsføres i varianterne »Fresco« [frisk], »Semistagionato« [halvmodnet] og »Stagionato« [modnet] med følgende egenskaber: Frisk — modning: 20-30 dage — form: cylindrisk ost med flad eller, når den er større, lidt konkav over- og underside — mål: over- og undersidens diameter er 10-20 cm og kanthøjden 10-20 cm — vægt: 3-5 kg afhængigt af ostens størrelse — overflader: ingen skorpe, hvidt eller strågult ydre lag, synlige mærker efter den kurv, hvori den modnes — ostemasse: hvid eller strågul farve, sommetider med sorte peberkorn, kompakt, få huller — lugt: karakteristisk for fåreost — smag: sød med en markant lugt af eng, let krydret for »Pepato«-variantens vedkommende. Ingen lugt af gårdsplads — fedtprocent: ikke under 40 % af tørstofindholdet »Semistagionato« — lagring: 45-90 dage — form: cylindrisk ost med flad eller, når den er større, lidt konkav over- og underside — mål: over- og undersidens diameter er 10-20 cm og kanthøjden 10-20 cm — vægt: 3-5 kg afhængigt af ostens størrelse — overflader: fin strågul skorpe, synlige mærker efter den kurv, hvori den modnes — ostemasse: strågul til dyb gul farve, sommetider med sorte peberkorn, kompakt, få huller — lugt: karakteristisk for fåreost — smag: sød med en markant lugt af eng, let krydret for »Pepato«-variantens vedkommende. Ingen lugt af gårdsplads — fedtprocent: ikke under 40 % af tørstofindholdet »Stagionato« — lagring: mindst 120 dage — form: cylindrisk ost med flad eller, når den er større, lidt konkav over- og underside — mål: over- og undersidens diameter er 15-30 cm og kanthøjden 15-25 cm — vægt: 6-14 kg afhængigt af ostens størrelse — overflader: gullig skorpe, synlige mærker efter den kurv, hvori den modnes — ostemasse: strågul farve, kompakt, få huller — lugt: karakteristisk for fåreost — smag: karakteristisk krydret smag — fedtprocent: ikke under 40 % af tørstofindholdet.

Produktionsmetode

I den eksisterende specifikation er oplysningerne om produktionsmetoden indeholdt i de ovennævnte dokumenter. Følgende artikel blev udarbejdet for at konsolidere oplysningerne i dokumenterne om produktionsmetoden og tilpasse dem efter de aktuelle regler.

Den eneste ændring omfatter det sidste afsnit, som kodificerer modningstiden for varianterne »Fresco«, »Semistagionato« og »Stagionato«, jf. produktbeskrivelserne.

»Artikel 5 Produktionsmetode Osten »Pecorino Siciliano« BOB fremstilles af rå sødmælk fra får af forskellige racer og krydsninger heraf fra besætninger inden for det produktionsområde, der henvises til i artikel 3 i specifikationen. Fårene græsser på naturlige og/eller dyrkede enge og fodres med grønfoder, hø og halm. Mindst 80 % af tørstoffet i hø og halm kommer på årsbasis fra det produktionsområde, der er nævnt i artikel 4 i enhedsdokumentet. Foderet kan suppleres med korn, bælgplanter og enkelt eller sammensat kraftfoder. Det er forbudt at fodre fårene med derivater af dyr, planter eller dele (f.eks. frø) af kløver, tapioka og maniok. Det er heller ikke tilladt at fodre med ensilage. Mælken skal stamme fra 1-2 malkninger og forarbejdes senest 24 timer efter den første malkning. Det er derfor tilladt at opbevare mælken på køl, såfremt minimumsværdierne i henhold til eksisterende relevant lovgivning overholdes fuldt ud. Mælken filtreres ved hjælp af de korrekte sier og/eller filterklæde, hvorefter den, traditionelt ved hjælp af stål- eller fortinnede kobberkedler, opvarmes til den maksimale temperatur på 40 °C og hældes på trækar. Der tilsættes løbe fra lam til mælken, når denne er mellem 36 og 40 °C. Den løbe, der anvendes til koagulering af mælken, udvindes af løbemaven hos dielam af racer, som er angivet i specifikationen. Den skal udvindes inden for det produktionsområde, der henvises til i artikel 3 i specifikationen. Før løben anvendes, skal den smeltes i varmt vand og derefter filtreres. Den anvendte mængde løbe er mellem 10 og 30 g pr. 100 liter mælk. Koaguleringstiden er 40-50 minutter, eller med andre ord indtil rørepadlen står op i trækarret. Når ostemassen er dannet, skal den brækkes i meget små gryn ved hjælp af en træpind eller rørepaddel, som buler ud i den ene ende og bryder ostemassen ensartet op, så der fremkommer gryn på størrelse med riskorn. Væsken skilles fra ved at tilsætte varmt vand på 70-90 °C, mens ostemassen brydes op. Ostegrynene lægger sig på bunden af beholderen, og der skal de ligge i 5-10 minutter, så de kan binde sig til hinanden. Derefter tages osten op af karret, skilles ad i blokke, placeres i stråkurve og presses ved håndkraft. Det er i denne fase, at der kan tilsættes sorte peberkorn til varianterne »Fresco« og »Semistagionato«. De sorte peberkorn skal forbehandles i nogle sekunder med varmt vand på over 80 °C. Ostegrynene henstår herefter i kurvene i 1-2 timer, og på dette tidspunkt er der fremstillet ricotta. Herefter eftervarmes osten i 3-4 timer i trækarrene med vallen stående på toppen. Efter at ostene er blevet eftervarmet under vallen, tages de ud af stråkurvene, så de kan vendes og få de karakteristiske mærker efter kurven. Når ostene vendes, får hver af dem et kaseinmærke som garanti for sporbarhed. Kaseinmærkerne er ovale med en længde på 10 cm og en højde på 6 cm. Ostene henstår for at stivne ved stuetemperatur i 24-48 timer, hvorefter de tørsaltes eller saltes i saltlage, indtil de indeholder den optimale mængde salt. Derefter stilles de på hylder af ubehandlet træ i lokaler med temperaturer på mellem 14 og 18 °C og en luftfugtighed på over 75 % i 20-30 dage for varianten »Fresco«, 60-90 dage for varianten »Semistagionato« og i mindst 4 måneder for varianten »Stagionato«.

Mærkning

Alt vedrørende mærkning har hidtil været selvstændigt reguleret af producentsammenslutningen. Det er derfor blevet besluttet at tilføje følgende artikel om mærkning til specifikationen. Tilføjelse af mærkningsregler til specifikationen og fastsættelse af et logo for betegnelsen vil sætte forbrugerne i stand til at identificere produktet hurtigt. De vil også gøre reklamekampagner mere effektive, ved at alle producenter af »Pecorino Siciliano« BOB får et fælles grafisk udtryk.

»Artikel 8 MÆRKNING OG PRÆSENTATION Osten »Pecorino Siciliano« BOB skiller sig ud ved hjælp af følgende: a) Formen: Osten »Pecorino Siciliano« BOB kan sælges hel og/eller udskåret, i varianterne »Fresco«, »Semistagionato« og »Stagionato«. Producentens specifikke mærke (EU-mærke) og oprindelsesbetegnelsens mærke (kaseinmærket) er påført oste af alle tre typer. Varianten »Stagionato« bærer et tredje mærke i form af et stempel. For varianten »Fresco« indeholder kaseinmærket ordene »Pecorino Siciliano« trykt med fonten Arial, 20 pkt., sort (CMYK = K100), »D.O.P.« trykt med fonten Arial, 15 pkt., sort (CMYK = K100), »Fresco« trykt med fonten Arial, 14 pkt., sort (CMYK = K100), og det sekscifrede serienummer (f.eks. 999999) trykt med fonten Arial bold, 62 pkt., sort (CMYK = K100). Inden for ovalens sider er det sicilianske symbol Trinacria trykt til venstre for serienummeret. For varianten »Semistagionato« indeholder kaseinmærket ordene »Pecorino Siciliano« trykt med fonten Arial, 20 pkt., sort (CMYK = K100), »D.O.P.« trykt med fonten Arial, 15 pkt., sort (CMYK = K100), »Semistagionato« trykt med fonten Arial, 14 pkt., sort (CMYK = K100), og det sekscifrede serienummer (f.eks. 999999) trykt med fonten Arial bold, 62 pkt., sort (CMYK = K100). Inden for ovalens sider er det sicilianske symbol Trinacria trykt til venstre for serienummeret. For varianten »Stagionato« indeholder kaseinmærket ordene »Pecorino Siciliano« trykt med fonten Arial, 20 pkt., sort (CMYK = K100), »D.O.P.« trykt med fonten Arial, 15 pkt., sort (CMYK = K100), »Stagionato« trykt med fonten Arial, 14 pkt., sort (CMYK = K100), og det femcifrede serienummer (f.eks. 67150) trykt med fonten Arial bold, 62 pkt., sort (CMYK = K100). Inden for ovalens sider er det sicilianske symbol Trinacria trykt til venstre for serienummeret. Producentens identifikationsmærke skal være trykt på samme side af osten. Det stempel, der kun kræves til »Stagionato«, har form som en cirkel med en diameter på 8 cm, med navnet »Pecorino Siciliano« trykt i en bue med fonten Comic Sans, 30 pkt., sort (CMYK = K100), og »D.O.P.« trykt med fonten Arial, 30 pkt., sort (CMYK = K100). Trinacria-symbolet placeres i midten. Identitetslogoet trykkes ind i mindst en af ostens flader, efter at den er blevet lagret i 120 dage efter produktionsdatoen. b) Emballagen: Emballagen omkring alle oste, hele såvel som udskårne, er mærket med identitetslogoet og ordene »Pecorino Siciliano« BOB samt de lovbestemte oplysninger. Præemballerede stykker af osten skal indbefatte en del af kanten og/eller over-/undersiden som bevis for oprindelsen. Det er ikke obligatorisk med en etiket, hvis produktet er blevet emballeret på salgsstedet og derfor anses for præemballeret. Det er også tilladt at anvende betegnelser og/eller grafiske elementer, som henviser til navne, handelsnavne eller kollektive eller individuelle varemærker, såfremt de ikke har anprisende karakter eller vil kunne vildlede forbrugeren. Alle BOB-producenter er garanteret adgang til identitetslogoet. Identitetslogoet på emballagen skal overholde følgende regler: 1. Det skal udgøre det fulde varemærke. 2. I den ydre del er ordene »PECORINO SICILIANO« begge trykt fra venstre mod højre med fonten Verdana Bold, hvid, langs den bølgede yderkant inden for den røde (RGB = R160-G0-B0) krans. 3. I den indre del af logoet er der trykt en stiliseret tegning i sort (CMYK = K100) af et fårehoved på den runde, hvide baggrund. 4. Under tegningen er forkortelsen »D.O.P« trykt med fonten Arial Bold, sort (CMYK = K100). 5. Logoet skal bevare mål og facon.

Andet

Tilknytning

Oplysningerne i den dokumentation, der ligger til grund for registreringen, og i sammendraget er blevet konsolideret for at bringe varespecifikationen i overensstemmelse med kravene i artikel 7 i forordning (EU) nr. 1151/2012.

»Artikel 6 TILKNYTNING TIL OMRÅDET »Pecorino Siciliano« er en eftervarmet, presset fåreost. Egenskaberne, herunder de organoleptiske, i den mælk, der anvendes til at fremstille osten, er tæt knyttet til græsgangen, som giver mælken et enestående særpræg, som ikke kan genskabes andetsteds. Mange videnskabelige undersøgelser har da også vist, hvordan græsgangen og dens planter har en indvirkning på mejeriprodukter ved at påvirke deres kemiske og aromatiske sammensætning. Anvendelsen af fast løbe fra sicilianske lam giver endvidere osten dens enzymsammensætning, som danner grundlag for aromaer og dufte, som ikke findes i andre fåreoste. En historisk, men opfindsom produktionsmetode, der involverer traditionelle redskaber, heraf nogle af træ, tilfører yderligere elementer til den særlige karakter, som gør »Pecorino Siciliano« til et enestående produkt. Sicilien, som er kendetegnet ved sin landskabstype, er det ideelle sted at producere »Pecorino Siciliano«. Øens indre består af ujævne bakker af ler, kridt og kalksten. Den vestligste del af Sicilien og De Ægadiske øer har jordbund af ler og sandsten. De Æoliske øer og øerne Ustica og Pantelleria har vulkansk jord. Siciliens sletter er meget afsondrede flodsletter med meget frugtbare jorde med et højt kaliumindhold. De naturlige og dyrkede enge, der findes i dette miljø, er rige på vilde planter og lokale økotyper, som er bestemmende for mælkens egenskaber og sammensætning og dermed slutproduktets enestående smag. Klimaet i produktionsområdet for »Pecorino Siciliano« varierer meget fra egn til egn på grund af den breddegrad, øen ligger på, og dens særegne topografi. Det er imidlertid middelhavsklima. Der findes dog stadig forskellige mikroklimaer mellem bjergområder og havet. Generelt er kystområderne varme, tørre og altid velventilerede, mens indlandsklimaet er tempereret og fugtigt. Nedbøren er sparsom ved kysterne og rigelig i højlandet. Den falder primært om vinteren. Fåreavl og ostefremstilling er ældgamle traditioner på Sicilien. Selv i dag foregår avlen på traditionel vis i folde, som giver dyrene den fornødne beskyttelse. Det har positive virkninger for kvaliteten af den mælk, de producerer, og som giver »Pecorino Siciliano« dens særegne karakter. »Pecorino Siciliano« er uløseligt forbundet med øens særlige jordbundsforhold, lokale foderafgrøder, produktionsmetoder, oprindelige fårebestand og transformerende atmosfære, som er hjemsted for de allestedsnærværende stammer af mikroflora, der gør den lokale ost enestående. Oprindelsen til denne ost fortaber sig i fortidens tåger. Produktionen går tilbage til dengang, da hver fåreavler begyndte at lave sin mælk til »Pecorino Siciliano« ved hjælp af gamle teknikker og frem for alt de historiske træredskaber, nemlig karret til koagulering af mælken og træhylderne til lagringen af osten. Produktionen af denne ost udgør derfor en ubestridt og eksklusiv historie og kulturarv på Sicilien og en solid og evigt voksende kilde til handel.«

Oplysningerne i den dokumentation, der ligger til grund for registreringen, og i sammendraget er blevet konsolideret for at bringe varespecifikationen i overensstemmelse med kravene i artikel 7 i forordning (EU) nr. 1151/2012.

»Artikel 4 BEVIS FOR OPRINDELSE Alle faser af produktionsprocessen overvåges, og alt input og output registreres. Dette garanterer produktets sporbarhed i lighed med registreringen af producenter og emballeringsvirksomheder på de relevante lister, der forvaltes af kontrolinstansen, og til hvem de producerede mængder straks anmeldes. Alle fysiske og juridiske personer, der er opført i de pågældende registre, underkastes kontrol fra kontrolinstansens side, i overensstemmelse med bestemmelserne i varespecifikationen og den pågældende kontrolplan.«

En specifik artikel om kontrol, der ikke er indeholdt i den aktuelle specifikation, er blevet indføjet for at bringe den i overensstemmelse med kravene i artikel 7 i forordning (EU) nr. 1151/2012.

»Artikel 7 KONTROL Kontrollen af produktets overensstemmelse med varespecifikationen foregår på et anlæg, som overholder de regler, der er fastlagt i forordning (EU) nr. 1151/2012. Dette anlæg er den offentlige myndighed: CoRFiLaC, s.p. 25 km 5 Ragusa — Mare. 97100 Ragusa, Italien, tlf. +39 0932660411 Fax +39 0932660449, e-mail: dop@pec.corfilac.it«

ENHEDSDOKUMENT

»PECORINO SICILIANO«

EU nr.: PDO-IT-0019-AM01 — 4.6.2018

BOB (X) BGB ( )

1. Navn(e) [på en BOB eller BGB]

»Pecorino Siciliano«

2. Medlemsstat eller Tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.3. Oste

3.2. Beskrivelse af produktet med betegnelsen i punkt 1

Når »Pecorino Siciliano« BOB markedsføres, er den en cylindrisk, eftervarmet råmælksost med flad eller, når den er større, lidt konkav over- og underside.

Osten »Pecorino Siciliano« BOB markedsføres i varianterne »Fresco« [frisk], »Semistagionato« [halvmodnet] og »Stagionato« [modnet] med følgende egenskaber:

Frisk — modning: 20-30 dage — form: cylindrisk ost med flad eller, når den er større, lidt konkav over- og underside — mål: over- og undersidens diameter er 10-20 cm og kanthøjden 10-20 cm — vægt: 3-5 kg afhængigt af ostens størrelse — overflader: ingen skorpe, hvidt eller strågult ydre lag, synlige mærker efter den kurv, hvori den modnes — ostemasse: hvid eller strågul farve, sommetider med sorte peberkorn, kompakt, få huller — lugt: karakteristisk for fåreost — smag: sød med en markant lugt af eng, let krydret for »Pepato«-variantens vedkommende. Ingen lugt af gårdsplads — fedtprocent: ikke under 40 % af tørstofindholdet

»Semistagionato« — lagring: 60-90 dage — form: cylindrisk ost med flad eller, når den er større, lidt konkav over- og underside — mål: over- og undersidens diameter er 10-20 cm og kanthøjden 10-20 cm — vægt: 3-5 kg afhængigt af ostens størrelse — overflader: fin strågul skorpe, synlige mærker efter den kurv, hvori den modnes — ostemasse: strågul til dyb gul farve, sommetider med sorte peberkorn, kompakt, få huller — lugt: karakteristisk for fåreost — smag: sød med en markant lugt af eng, let krydret for »Pepato«-variantens vedkommende. Ingen lugt af gårdsplads — fedtprocent: ikke under 40 % af tørstofindholdet

»Stagionato« — lagring: mindst 120 dage — form: cylindrisk ost med flad eller, når den er større, lidt konkav over- og underside — mål: over- og undersidens diameter er 15-30 cm og kanthøjden 15-25 cm — vægt: 6-14 kg afhængigt af ostens størrelse — overflader: gullig skorpe, synlige mærker efter den kurv, hvori den modnes — ostemasse: strågul farve, kompakt, få huller — lugt: karakteristisk for fåreost — smag: karakteristisk krydret smag — fedtprocent: ikke under 40 % af tørstofindholdet

3.3. Foder (kun for produkter af animalsk oprindelse) og råvarer (kun for forarbejdede produkter)

Osten »Pecorino Siciliano« BOB fremstilles af rå sødmælk fra får af forskellige racer og krydsninger.

Fårene græsser på naturlige og/eller dyrkede enge og fodres med grønfoder, hø og halm. Mindst 80 % af tørstoffet i hø og halm kommer på årsbasis fra det produktionsområde, der er nævnt i artikel 4 i enhedsdokumentet. Foderet kan suppleres med korn, bælgplanter og enkelt eller sammensat kraftfoder. Det er forbudt at fodre fårene med derivater af dyr, planter eller dele (f.eks. frø) af kløver, tapioka og maniok. Det er heller ikke tilladt at fodre med ensilage.

Den løbe, der anvendes til koagulering af mælken, udvindes af løbemaven hos dielam af racer, som er angivet i specifikationen. Løben skal være udvundet inden for det definerede produktionsområde.

3.4. Specifikke etaper af produktionen, som skal finde sted i det afgrænsede geografiske område

Alle etaper af produktionen skal finde sted i det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

Osten »Pecorino Siciliano« BOB kan sælges hel og/eller udskåret, i varianterne »Fresco«, »Semistagionato« og »Stagionato«. Præemballerede stykker af osten skal indbefatte en del af kanten og/eller over-/undersiden som bevis for oprindelsen. Det er ikke obligatorisk med en etiket, hvis produktet er blevet emballeret på salgsstedet og derfor anses for præemballeret.

3.6. Særlige regler for mærkning af det produkt, som betegnelsen henviser til

Producentens specifikke mærke (EU-mærke) og oprindelsesbetegnelsens mærke (kaseinmærket) er påført oste af alle tre typer. Varianten »Stagionato« bærer et tredje mærke i form af et stempel.

Emballagen omkring alle oste, hele såvel som udskårne, er mærket med identitetslogoet og ordene »Pecorino Siciliano« BOB samt de lovbestemte oplysninger. Det er også tilladt at anvende betegnelser og/eller grafiske elementer, som henviser til navne, handelsnavne eller kollektive eller individuelle varemærker, såfremt de ikke har anprisende karakter eller vil kunne vildlede forbrugeren.

Ud over de yderligere benævnelser, der gives de tre forskellige varianter (»Fresco«, »Semistagionato« og »Stagionato«), må der ikke føjes andre ord end dem, der er fastlagt i enhedsdokumentet, til betegnelsen »Pecorino Siciliano«. Dette omfatter adjektiverne »extra«, »superiore«, »fine«, »scelto« [udsøgt], »selezionato« [udvalgt] osv. Det er tilladt at anvende betegnelser, som henviser til navne, handelsnavne eller varemærker, som ikke har anprisende karakter eller vil kunne vildlede forbrugeren, så længe de er trykt med betydeligt mindre typer end dem, der anvendes til BOB-logoet.

Betegnelsen »Pecorino Siciliano« må ikke oversættes.

4. Kort angivelse af det geografiske områdes afgrænsning

Det geografiske område, hvor fårene opdrættes, mælken produceres, og »Pecorino Siciliano« forarbejdes og lagres, omfatter hele regionen Siciliens areal.

5. Tilknytning til det geografiske område

»Pecorino Siciliano« er en eftervarmet fåreost fremstillet af råmælk. Egenskaberne, herunder de organoleptiske, i den mælk, der anvendes til at fremstille osten, er tæt knyttet til græsgangen, som giver mælken et enestående særpræg, som ikke kan genskabes andetsteds. Mange videnskabelige undersøgelser har da også vist, hvordan græsgangen og dens planter har en indvirkning på mejeriprodukter ved at påvirke deres kemiske og aromatiske sammensætning. Anvendelsen af fast løbe fra sicilianske lam giver endvidere osten dens enzymsammensætning, som danner grundlag for aromaer og dufte, som ikke findes i andre fåreoste. En historisk, men opfindsom produktionsmetode, der involverer traditionelle redskaber, heraf nogle af træ, tilfører yderligere elementer til den særlige karakter, som gør »Pecorino Siciliano« til et enestående produkt.

Sicilien, som er kendetegnet ved sin landskabstype, er det ideelle sted at producere »Pecorino Siciliano«. Øens indre består af ujævne bakker af ler, kridt og kalksten. Den vestligste del af Sicilien og De Ægadiske øer har jordbund af ler og sandsten. De Æoliske øer og øerne Ustica og Pantelleria har vulkansk jord. Siciliens sletter er meget afsondrede flodsletter med meget frugtbare jorde med et højt kaliumindhold. De naturlige og dyrkede enge, der findes i dette miljø, er rige på vilde planter og lokale økotyper, som er bestemmende for mælkens egenskaber og sammensætning og dermed slutproduktets enestående smag.

Klimaet i produktionsområdet for »Pecorino Siciliano« varierer meget fra egn til egn på grund af den breddegrad, øen ligger på, og dens særegne topografi. Det er imidlertid middelhavsklima. Der findes dog stadig forskellige mikroklimaer mellem bjergområder og havet. Generelt er kystområderne varme, tørre og altid velventilerede, mens indlandsklimaet er tempereret og fugtigt. Nedbøren er sparsom ved kysterne og rigelig i højlandet. Den falder primært om vinteren.

Fåreavl og ostefremstilling er ældgamle traditioner på Sicilien. Selv i dag foregår avlen på traditionel vis i folde, som giver dyrene den fornødne beskyttelse. Det har positive virkninger for kvaliteten af den mælk, de producerer, og som giver »Pecorino Siciliano« dens særegne karakter.

»Pecorino Siciliano« er uløseligt forbundet med øens særlige jordbundsforhold, lokale foderafgrøder, produktionsmetoder, oprindelige fårebestand og transformerende atmosfære, som er hjemsted for de allestedsnærværende stammer af mikroflora, der gør den lokale ost enestående.

Oprindelsen til denne ost fortaber sig i fortidens tåger. Produktionen går tilbage til dengang, da hver fåreavler begyndte at lave sin mælk til »Pecorino Siciliano« ved hjælp af gamle teknikker og frem for alt de historiske træredskaber, nemlig karret til koagulering af mælken og træhylderne til lagringen af osten.

Produktionen af denne ost udgør derfor en ubestridt og eksklusiv historie og kulturarv på Sicilien og en solid og evigt voksende kilde til handel.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

Den konsoliderede udgave af varespecifikationen kan ses på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til hjemmesiden for ministeriet for landbrugs-, fødevare- og skovbrugspolitik (www.politicheagricole.it), klikke på »Qualità« (øverst til højre på skærmen), dernæst på »Prodotti DOP, IGP e STG« (til venstre på skærmen) og til sidst på »Disciplinari di Produzione all'esame dell'UE«.

(1) EUT L 343 af 14.12.2012, s. 1.